SK Úradný vestník Európskej únie C 54/5

Oznámenie o začatí čiastočného predbežného preskúmania antidumpingových opatrení uplatniteľných na dovoz určitých plastových vriec a vrecúšok s pôvodom v Čínskej ľudovej republike

(2007/C 54/06)

Komisia z vlastnej iniciatívy rozhodla o začatí čiastočného predbežného preskúmania podľa článku 11 ods. 3 nariadenia Rady (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1). Preskúmanie sa obmedzuje na aspekty spojené s dumpingom, pokiaľ ide o jedného vyvážajúceho výrobcu, spoločnosť Xinhui Alida Polythene Limited (ďalej len „spoločnosť“).

1. Výrobok

Výrobky, ktoré sú predmetom preskúmania, sú plastové vrecia a vrecúška s hmotnostným obsahom polyetylénu minimálne 20 % a s hrúbkou nie väčšou ako 100 mikrometrov; s pôvodom v Čínskej ľudovej republike (ďalej len „príslušný výrobok“); a v súčasnosti zaradené pod kódy KN ex 3923 21 00, ex 3923 29 10 a ex 3923 29 90 (kódy TARIC 3923210020, 3923291020 a 3923299020). Tieto kódy KN sa uvádzajú len pre informáciu.

2. Existujúce opatrenia

Opatreniami platnými v súčasnosti sú konečné antidumpingové clá uložené nariadením Rady (ES) č. 1425/2006 (2).

3. Dôvody na preskúmanie

Komisia má k dispozícii dostatočné prima facie dôkazy, že okolnosti, na základe ktorých boli stanovené opatrenia, sa zmenili, a že tieto zmeny majú trvalý charakter. Informácie, ktoré má Komisia k dispozícii, naznačujú, že pokiaľ ide o túto spoločnosť, prevládajú podmienky trhového hospodárstva, keďže v súčasnosti spĺňa kritériá uvedené v článku 2 ods. 7 písm. c) základného nariadenia. Podľa dostupných dôkazov sa zároveň od obdobia, na základe ktorého boli súčasné opatrenia zavedené, trvalo zmenila štruktúra predaja spoločnosti, pokiaľ ide o množstvo a miesto určenia, a výrobná kapacita.

Okrem toho porovnanie normálnej hodnoty založenej na vlastných nákladoch spoločnosti/domácich cenách a jej vývozných cien by viedlo k zníženiu dumpingu výrazne pod úroveň súčasného opatrenia. Z tohto dôvodu zachovanie zavedených opatrení na súčasnej úrovni, ktoré boli založené na predtým stanovenej úrovni dumpingu, by už nebolo na vyrovnanie dumpingu potrebné.

4. Postup stanovenia dumpingu

Po porade s poradným výborom Komisia rozhodla, že existujú dostatočné dôkazy odôvodňujúce začatie čiastočného predbežného preskúmania. Komisia preto týmto začína preskúmanie v súlade s článkom 11 ods. 3 základného nariadenia s cieľom zistiť, či spoločnosť pôsobí v podmienkach trhového hospodárstva v súlade s článkom 2 ods. 7 písm. c) základného nariadenia. V takom prípade Komisia stanoví spoločnosti individuálne rozpätie dumpingu založené na jej vlastných nákladoch/domácich cenách, resp. stanoví spoločnosti individuálne rozpätie dumpingu v súlade s článkom 9 ods. 5 základného nariadenia. V prípade zistenia dumpingu Komisia stanoví úroveň cla, ktorá by sa mala vzťahovať na dovoz príslušného výrobku do Spoločenstva.

Prešetrovaním sa stanoví, či je potrebné vo vzťahu k uvedenej spoločnosti v existujúcich opatreniach pokračovať, odstrániť ich alebo ich upraviť.

a) Dotazníky

Komisia s cieľom získať informácie, ktoré považuje za potrebné na prešetrovanie, rozošle dotazníky spoločnosti a orgánom príslušnej vyvážajúcej krajiny. Tieto informácie by mali byť spolu s podpornými dôkazmi doručené Komisii v lehote stanovenej v ods. 5 písm. a) bode i) tohto oznámenia.

b) Zhromažďovanie informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné ako odpovede vo vyplnených dotazníkoch a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v ods. 5 písm. a) bode i) tohto oznámenia.

Komisia môže okrem toho vypočuť zainteresované strany, pokiaľ predložia žiadosť, na základe ktorej sa ukáže, že existujú osobitné dôvody, pre ktoré by mali byť vypočuté. Táto žiadosť sa musí predložiť v lehote stanovenej v ods. 5 písm. a) bode ii) tohto oznámenia.

c) Štatút trhového hospodárstva

V prípade, že spoločnosť poskytne dostatočné dôkazy o tom, že pôsobí v podmienkach trhového hospodárstva, t. j. že spĺňa kritériá ustanovené v článku 2 ods. 7 písm. c) základného nariadenia, normálna hodnota sa určí v súlade s článkom 2 ods. 7 písm. b) základného nariadenia. Na tento účel sa musí predložiť náležite podložená žiadosť v osobitnej lehote stanovenej v ods. 5 písm. b) tohto oznámenia. Komisia pošle spoločnosti a orgánom Čínskej ľudovej republiky formulár žiadosti.

d) Výber krajiny s trhovým hospodárstvom

V prípade, že spoločnosti sa neudelí štatút trhového hospodárstva, a v súlade s článkom 9 ods. 5 základného nariadenia, na účely určenia normálnej hodnoty v prípade Čínskej ľudovej republiky sa v súlade s článkom 2 ods. 7 písm. a) základného nariadenia použije vhodná krajina s trhovým hospodárstvom. Komisia zvažuje, že na tento účel použije znovu Malajziu, ako sa to stalo aj v prípade prešetrovania, ktoré viedlo k uloženiu súčasných opatrení na dovoz príslušného výrobku z Čínskej ľudovej republiky. Zainteresované strany sa týmto vyzývajú, aby pripomienkovali vhodnosť tejto krajiny v rámci osobitnej časovej lehoty stanovenej v ods. 5 písm. c) tohto oznámenia.

Okrem toho ak je spoločnosti udelený štatút trhového hospodárstva, Komisia môže v prípade potreby použiť aj zistenia týkajúce sa normálnej hodnoty určenej vo vhodnej krajine s trhovým hospodárstvom, napríklad na účely náhrady akýchkoľvek nespoľahlivých nákladov alebo cien v Čínskej ľudovej republike, ktoré sú potrebné na určenie normálnej hodnoty, ak v Čínskej ľudovej republike nie sú spoľahlivé údaje k dispozícii. Komisia zvažuje použitie Malajzie aj na tento účel.

5 Lehoty

a) Všeobecné lehoty

i) Pre strany na prihlásenie, na predloženie vyplnených dotazníkov a akýchkoľvek iných informácií

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť vyplnené dotazníky alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedenej lehoty.

ii) Vypočutia

V rámci uvedenej 40-dňovej lehoty môžu všetky zúčastnené strany tiež požiadať o vypočutie Komisiou.

b) Osobitná lehota na predloženie žiadostí o štatút trhového hospodárstva

Náležite podložená žiadosť spoločnosti o štatút trhového hospodárstva, ako je uvedené v ods. 4 písm. c) tohto oznámenia, musí byť doručená Komisii do 21 dní od dátumu uverejnenia tohto oznámenia v Úradnom vestníku Európskej únie.

c) Osobitná lehota na výber krajiny s trhovým hospodárstvom

Strany, na ktoré sa vzťahuje prešetrovanie, môžu mať záujem vyjadriť sa k vhodnosti Malajzie, o ktorej sa, ako je uvedené v ods. 4 písm. d) tohto oznámenia, uvažuje ako o krajine s trhovým hospodárstvom na účely určenia normálnej hodnoty v prípade Čínskej ľudovej republiky. Tieto pripomienky musí Komisia dostať do 10 dní odo dňa uverejnenia tohto oznámenia v Úradnom vestníku Európskej únie.

6. Písomné podania, odpovede na dotazník a korešpondencia

Všetky podania a žiadosti predložené zainteresovanými stranami musia byť písomné (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited (3)“ a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate H Office: J-79 5/16 B-1049 Brussels Fax: (32-2) 295 65 05

7. Nespolupráca

V prípadoch, ak ktorákoľvek zo zainteresovaných strán odmietne sprístupniť alebo neposkytne potrebné informácie v rámci lehôt alebo významnou mierou prekáža v prešetrovaní, môžu sa v súlade s článkom 18 základného nariadenia vypracovať dočasné alebo konečné zistenia, či už pozitívne alebo negatívne, na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, nevezmú sa tieto informácie do úvahy a môžu sa použiť dostupné skutočnosti. Ak niektorá zainteresovaná strana nespolupracuje alebo spolupracuje iba čiastočne a zistenia sú preto podľa článku 18 základného nariadenia založené na dostupných skutočnostiach, môže byť výsledok pre túto stranu menej priaznivý než v prípade, keby bola spolupracovala.

8. Harmonogram prešetrovania

Prešetrovanie bude ukončené podľa článku 6 ods. 9 základného nariadenia do 15 mesiacov od dátumu uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 2117/2005 (Ú. v. EÚ L 340, 23.12.2005, s. 17).

(2) Ú. v. EÚ L 270, 29.9.2006, s. 4.

(3) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o uplatňovaní čl. VI GATT z roku 1994 (antidumpingová dohoda).